Kommer en vrese voortspruitend uit Covid-19 pandemie - Corona Krisissentrum
Tuis / COVID-19 / Kommer en vrese voortspruitend uit Covid-19 pandemie
Kommer en vrese voortspruitend uit Covid-19 pandemie
As daar nou een ding is wat tans mense wêreldwyd in dieselfde bootjie plaas, dan is dit die Covid-19 pandemie. Almal beleef in 'n mindere of meerdere mate kommer en vrese. Dit kan van individu tot individu verskil na gelang van jou persoonlikheid of unieke omstandighede.
In die literatuur en gesprekke met individue, kom die volgende vrese en bekommernisse die meeste voor:
– dat die pandemie sal handuit ruk en daar nie betyds 'n kuur daarvoor sal wees nie
– dat normale mediese dienste ontoeganklik sal raak en dat mens nie eens vir ander ernstige mediese toestande jou dokter sal kan spreek of gehospitaliseer sal word nie
– om nooit weer 'n geliefde te sien nie; jy het dalk nie kans gehad om jou bejaarde ouer(s) vir oulaas te kon sien en groet voor die inperkingstyd nie – wat as hy of sy sterf voordat julle mekaar weer sien?
– dat jou studentekind gaan agter raak met sy studies en nie aan die einde van die jaar sy graad gaan verwerf nie
– ekonomie: sal die maatskappy vir wie ek werk, voortgaan met besigheid na die inperkingstyd? Gaan ek nog 'n werk hê? Sal my eie besigheid kan bly voortbestaan? Hoe gaan ek en my gesin finansieel oorleef?
– dat daar uiteindelik geen kos en ander noodsaaklike voorrade in die winkels gaan wees nie
Voel dit vir jou of jou vrese en kommer jou oorweldig? Het jy geweet, emosies is meer aansteeklik as die virus? Dit het geen respek vir afstand of inperking nie. Hoe jy voel en reageer kan andere beïnvloed, positief of negatief. Net so kan andere jou ook "aansteek" met hul negatiwiteit of positiwiteit. Daarom is dit veral nou belangrik dat mense hul vrese en kommer sinvol moet hanteer. Wees deurgaans bewus van dít wat jou angstig maak. Probeer die situasie of gedagtes daaroor vermy, of hanteer dit op 'n sinvolle manier.
– Fokus op dít waaroor jy wel beheer het. Verminder jou en jou gesin se risiko deur gereeld en deeglik hande te was, indien moontlik, tuis te bly, groot skares te vermy en altyd 'n veilige sosiale afstand te handhaaf.
– Beplan indien moontlik. Skryf neer waaroor jy bekommerd is en wees proaktief. Dink aan moontlike oplossings sonder om noodwendig die ideale oplossing te probeer vind; net die feit dat jy reeds daaroor dink (sonder om angstig te raak) sal jou laat voel dat jy 'n mate van beheer het oor die situasie.
– Sien om na jou fisieke, emosionele en geestelike welstand. Oefen gereeld, eet gesond, slaap genoeg en moenie jou fisieke versorging agterweë laat nie. Luister na mooi musiek, kyk 'n fliek wat jou gemoed lig en lees iets inspirerends, of doen enigiets wat jy geniet. Luister na geestelike boodskappe oor die radio of op die internet of put geestelike versterking uit jou persoonlike stiltetyd.
– Handhaaf jou daaglikse roetine en behou so 'n mate van normaliteit.
– Reik uit na ander wat swaarder as jy kry en vergeet vir 'n oomblik van jou eie kommer en vrese. Bied aan om inkopies te gaan doen, stuur gereeld bemoedigende teksboodskappe, of bel soms.
– Bly in kontak met jou vriende en familie. Dis goed vir jou emosionele welstand en jy kan jy jou daarvan vergewis dat hulle nog gesond is.
– Wanneer jy depressief of angstig voel, praat met iemand wat jy vertrou daaroor. Moedig almal vir wie jy omgee aan om dieselfde te doen.